
A személyes és nyilvános meghallgatás - avagy, nyitott kapukat az Alkotmánybíróságra?

A dolgozat témájául a személyes és nyilvános meghallgatás intézményeit választottam, amelyet eddig a taláros testület csak néhányszor alkalmazott. A dolgozat kiindulópontja szerint ez is hozzájárul ahhoz, hogy az Alkotmánybíróságot elefántcsonttoronyként emlegetik.
Közhelyszerű megállapítás, hogy a nyilvánosság követelménye a tisztességes bírósági eljáráshoz való jogból vezethető le. Koránt sem tisztázott azonban, hogy a tisztességes (bírósági) eljáráshoz való jog az Alkotmánybíróságra is vonatkozik-e. Ha igen, akkor a nyilvánosság-követelmény nemcsak a rendes bírósági eljárásra, hanem az Alkotmánybíróság előtti eljárásban is alkalmazandó eljárási garancia. A dolgozat első részében ezért összehasonlítom a rendes bírósági eljárást az alkotmánybírósági eljárással a tisztességes eljárás részjogosultságainak szempontjából, különös tekintettel a felek személyes részvételére és a nyilvánosságra az indítványozó minél aktívabb eljárási részvétele és a nyilvánosság, mint az igazságszolgáltatás felé irányuló társadalmi ellenőrzés fontossága miatt.
A jelenleg hatályos magyar szabályozás bemutatását követően említésszerűen kitérek a német és osztrák gyakorlatra. Ezt követően jogszociológiai szempontból, a bírósági gyakorlat alapján vizsgálom a nyilvánosság szerepét az igazságszolgáltatásban, illetve azt, hogy a taláros testületbe vetett bizalmi index hogyan alakult az elmúlt évtizedekben.
A dolgozat záró részében a jelenlegi szabályozás hiányosságait, hibáit figyelembe véve de lege ferenda javaslatot teszek, amely nyomán a jelenlegi szabályozás hatékonyabbá válhat.



